A Bizottság 93/79/EGK irányelve
(1993. szeptember 21.)
a termelők által a 92/34/EGK tanácsi irányelv szerint vezetett, a gyümölcsfajták szaporító- és ültetvényanyagait tartalmazó jegyzékre vonatkozó kiegészítő végrehajtási intézkedések kidolgozásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a 93/401/EGK bizottsági határozattal [1] módosított, a gyümölcsfajták szaporító- és ültetvényanyagának forgalmazásáról szóló, 1992. április 28-i 92/34/EGK tanácsi irányelvre [2] és különösen annak 9. cikkének (6) bekezdésére,
mivel nemzetközi szinten már létezik a fajták leírására szolgáló rendszer; mivel a Nemzetközi Szövetség új növényfajták védelmére (UPOV) kidolgozott ilyen rendszert;
mivel kívánatos, hogy a közösségi rendszert a nemzetközi szinten összegyűlt tapasztalatokra alapozzák;
mivel azon termelőkre, akiknek a tevékenysége gyümölcsfajták szaporító- és ültetvényanyaga, valamint gyümölcsfajták forgalmazására korlátozódik, kevésbé szigorú követelményeknek kell vonatkozniuk;
mivel az ebben az irányelvben előírt intézkedések összhangban vannak a Gyümölcstermő Növénynemzetségek és -fajok Szaporító- és Ültetvényanyagai Állandó Bizottságának véleményével,
ELFOGADTA EZT AZ IRÁNYELVET:
1. cikk
Ez az irányelv kiegészítő végrehajtási rendelkezéseket állapít meg a gyümölcsfajták szaporító- és ültetvényanyagai fajtáinak a termelők által a 92/34/EGK irányelv 9. cikke (2) bekezdésének ii. pontja értelmében vezetett jegyzékei vonatkozásában.
2. cikk
(1) A termelők által vezetett jegyzékeknek tartalmazniuk kell az alábbiakat:
i. a fajta nevét, valamint adott esetben ennek közismert szinonimáit;
ii. a fajta és az alkalmazott szaporító rendszer fenntartására vonatkozó utalásokat;
iii. a fajta leírását, legalább a mellékletben megjelölt tulajdonságok és az azokra vonatkozó kifejezések alapján;
iv. lehetőség szerint annak feltüntetését, hogy az adott fajta miben különbözik a hozzá legjobban hasonlító más fajtáktól.
(2) Az (1) bekezdés ii. és iv. albekezdései nem alkalmazandók azon termelőkre, akiknek tevékenysége gyümölcstermő növények szaporító- és ültetvényanyagának a forgalmazására korlátozódik.
3. cikk
(1) A tagállamok legkésőbb 1994. június 30-ig hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ennek az irányelvnek a tagállamok a címzettjei.
Kelt Brüsszelben, 1993. szeptember 21-én.